นายกรัฐมนตรี คิกออฟฉีดวัคซีนโควิด-19 พร้อมกันทั่วประเทศ ตรวจเยี่ยมศูนย์ฉีดวัคซีนกลางบางชื่อ ศูนย์ฉีดวัคซีนผู้ประกันตน มาตรา 33
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมด้วยพลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ลงพื้นตรวจเยี่ยมศูนย์ฉีดวัคซีนกลางบางชื่อ ณ สถานีกลางบางชื่อ โดยมีนายศักดิ์สยาม ชิดชอบ รัฐมนตรีว่าการกระทรวงคมนาคม พร้อมคณะให้การต้อนรับ นายกรัฐมนตรี ได้พูดคุยกับหน่วยงานส่วนภูมิภาค ผ่านระบบวิดีโอคอนเฟอร์เรนซ์ 5 จังหวัด ได้แก่ เชียงใหม่ ชลบุรี นครราชสีมา ขอนแก่น และภูเก็ต และเป็นประธานสักขีพยานในโอกาสกระทรวงคมนาคมมอบอุปกรณ์ทางการแพทย์ เพื่อสนับสนุนภารกิจวาระการฉีดวัคซีนแห่งชาติ ให้แก่กระทรวงสาธารณสุข ซึ่งถือเป็นการคิกออฟการฉีดวัคซีนพร้อมกันทั่วประเทศ มุ่งหวังให้ประชาชนเข้าถึงวัคซีนอย่างทั่วถึงและเป็นธรรม จากนั้นนายกรัฐมนตรี ตรวจเยี่ยมการให้บริการฉีดวัคซีนโควิด-19 และทักทายประชาชนที่มารับบริการฉีดวัคชีนฯสำหรับวันนี้เป็นการเปิดบริการฉีดวัคซีนจริงเต็มรูปแบบ จากที่ได้เริ่มดำเนินการในเบื้องต้น ตั้งแต่วันที่ 24 พฤษภาคมเป็นต้นมา โดยตั้งเป้าฉีดวัคซีนให้แก่ประชาชนได้อย่างน้อยวันละประมาณ 10,000 คน ซึ่งประชาชนที่มารับการฉีดวัคซีนนั้น จะต้องลงทะเบียนนัดหมายล่วงหน้าแล้วเท่านั้น เพี่อความชัดเจนว่าจะได้รับการฉีดวัคซีนตามกำหนดอย่างแน่นอนและเป็นการลดความแออัดของสถานที่ฉีดวัคซีนอีกด้วย ทั้งนี้เมื่อเสร็จสิ้นการตรวจเยี่ยมศูนย์ฉีดวัคซีนกลางบางชื่อเสร็จสิ้น นายกรัฐมนตรี จะเดินทางไปตรวจเยี่ยมศูนย์ฉีดวัคซีนผู้ประกันตน มาตรา 33 ในพื้นที่กรุงเทพมหานคร ที่สนามกีฬาไทย-ญี่ปุ่น ดินแดง